Občina Pivka na podlagi 6. člena Pravilnika o sofinanciranju ravnanja z azbestnimi odpadki v Občini Pivka (Ur. list RS, št. 79/17) objavlja

**JAVNI RAZPIS**

**za sofinanciranje odstranjevanja azbestne kritine v letu 2018**

1. **Namen razpisa:**

Občina Pivka v letu 2018 s podeljevanjem nepovratnih sredstev spodbuja zamenjavo azbestne kritine z okolju in zdravju prijaznejšimi materiali.

1. **Višina razpisanih sredstev: 2.000,00 €.**
2. **Upravičenci:**

Upravičenci do prejema proračunskih sredstev po tem pravilniku so občani – fizične osebe, ki imajo stalno prebivališče v Občini Pivka in:

– so lastniki oziroma solastniki stanovanjskih, kmetijskih in drugih privatnih gospodarskih objektov ali stanovanjskih enot,

– so najemniki stanovanjskih, kmetijskih in drugih privatnih gospodarskih objektov ali stanovanjskih enot, ki imajo z lastnikom objekta ali stanovanjske enote sklenjeno dolgoročno najemno pogodbo (najmanj za pet let), v kateri je opredeljena tudi pravica oziroma dolžnost najemnika do vlaganj v objekt ali imajo ustrezno soglasje lastnika za odstranitev azbestne kritine.

Pravne osebe in samostojni podjetniki posamezniki, ki so lastniki ali najemniki stanovanjskih in poslovnih prostorov, niso upravičeni do finančne spodbude, čeprav so udeleženi v investiciji glede na pripadajoči solastniški delež.

1. **Pogoji za pridobitev sredstev:**

* Objekti, s katerih se odstranjuje azbestna kritina, morajo biti locirani na območju občine Pivka in namenjeni stanovanjski rabi (stanovanjski objekti, garaže, drvarnice), kmetijski in drugi privatni gospodarski rabi.
* Izvajalec, ki odstrani azbestno kritino, mora izpolnjevati pogoje, ki jih določajo veljavni republiški predpisi.
* Poseg mora biti končan pred oddajo vloge za dodelitev finančnih sredstev, vendar ne pred 01.01.2018 (dokazilo je datum izdanega računa).

1. **Vloga za dodelitev sredstev:**

Vloga mora biti oddana na predpisanem obrazcu, ki je sestavni del razpisne dokumentacije. Priložena ji morajo biti vsa zahtevana dokazila.

Vlogo na razpis za subvencioniranje odstranjevanja azbestne kritine v večstanovanjskih stavbah vloži upravnik, ki upravlja s stavbo v skladu s prvim odstavkom 48. člena Stanovanjskega zakona (Ur. l. RS, št. 69/03 in spremembe),lahko pa tudi individualni lastnik večstanovanjske stavbe (ne pa lastnik posameznega dela stavbe). V primeru, da sta lastnika stavbe dva, je vlagatelj eden v soglasju z drugim lastnikom. V primeru, kjer so investitorji fizične in pravne osebe in investicija v dokumentaciji vloge ni podana za vsakega posebej, se finančna spodbuda dodeli na osnovi solastniških deležev stavbe, ki pripadajo fizičnim osebam.

Vlogo mora prosilec v zaprti ovojnici oddati v sprejemni pisarni Občine Pivka ali poslati po pošti. V eni ovojnici je lahko samo ena vloga. Na desni strani ovojnice mora biti napisan naslov: OBČINA PIVKA, KOLODVORSKA CESTA 5, 6257 PIVKA. V levem spodnjem kotu ovojnice mora biti pripis "Ne odpiraj! – Vloga za dodelitev sredstev za odstranjevanje azbestne kritine". V levem zgornjem kotu ovojnice mora biti naveden polni naslov prosilca.

Neustrezno dostavljene ali nepopolno oz. nepravilno označene vloge ne bodo obravnavane in bodo neodprte vrnjene vlagateljem.

Rok za predložitev vlog je **5. 10. 2018**. Obravnavane bodo vloge, ki bodo na Občino Pivka prispele do datuma za predložitev do 12. ure. Nepovratna sredstva se bodo dodeljevala do porabe sredstev po zaporedju predloženih popolnih vlog.

1. **Merila in postopek za dodelitev sredstev:**

Višina nepovratnih sredstev za odstranjevanje azbestne kritine znaša največ 130,00 €/t odstranjene azbestne kritine.

Odobrena sredstva bodo nakazana na račun prosilca.

Po odpiranju prejetih vlog bo komisija, ki jo imenuje župan, vloge obravnavala in pripravila predlog za dodelitev sredstev. Odločbo o dodelitvi sredstev bo izdala občinska uprava in jo posredovala prosilcem najkasneje v 45 dneh po zaključku razpisnega roka. Dopolnitev vloge bo prosilcem omogočena samo enkrat. Vsaka nepopolna ali neustrezno dopolnjena vloga bo zavržena.

Dokumentacija, poslana z vlogo, se prosilcem ne bo vračala.

1. **Razpisna dokumentacija:**

Razpisno dokumentacijo prosilci lahko dobijo v sprejemni pisarni Občine Pivka, objavljena je tudi na spletni strani Občine Pivka: [www.pivka.si](http://www.pivka.si).

Prosilci lahko dobijo dodatne informacije o razpisu na Občini Pivka (kontaktna oseba: Emanuela Lenarčič, tel.: 05 72 10 100, e-pošta: emanuela.lenarcic@pivka.si).

OBČINA PIVKA

ŽUPAN

ROBERT SMRDELJ